冬日同仲巽及府寮遊萬壽寺
作者：鄭獬
朝代：宋

paragraphs: 峻阜如蟠虹，蓄泄氣象靈。
紺宇隠紅樹，繚若畫在屏。
聯騎轉城角，沙步俯回汀。
野寺對寒水，白壁敞雲扃。
嶚深松桂黑，地古莓苔青。
朱橘擁繁梢，懸綴黄金鈴。
橫梯出虛閣，古像銅青熒。
眺聽揖秋境，豁露無藏形。
清氣換俗骨，蕭爽毛髮醒。
汲泉煮露芽，却坐竹間亭。
高談落四座，金石朗衆聽。
脫落見逸調，驟如馬在坰。
眇然遺組紱，太山一浮萍。
落景不我顧，檐角出寒星。
燕客未渠央，歸鞍安得停。
歲宴幸豐樂，楚人飽且寧。
蟋蟀刺褊陋，及時灑子庭。
傳聞落帽山，風凉久凋零。
已釀白玉泉，連車載百瓶。
行期一佳賞，相與快煩冥。